Flere spillere og trænere fra Superligaen har rettet hård kritik mod turneringsstrukturen, efter det var fordelagtigt at ende på en ottende- eller niendeplads frem for syvendepladsen.

Det ville nemlig føre til en væsentligt lettere nedrykningspulje, og det har derfor fået flere til at spekulere i, at det kunne betale sig at tabe for OB og Sønderjyske, så man endte under Hobro på syvendepladsen.

Men det scenarie er der ikke den store forståelse for i Divisionsforeningen.

- Jeg kan ikke forstå, at det kan betale sig at tabe. Det er en påstand. Det er ualmindeligt farligt, uanset hvordan man går ind i slutspillet, hvis man står og mangler de tre point i sidste ende, siger direktør Claus Thomsen.

Ottende og niendeplads langt fra nedrykning

Faktum er dog, at resultaterne på sidste spillerunde endte ud med, at både OB og Sønderjyske tabte, hvilket sikrede dem de fordelagtige pladser som nummer otte og nummer ni.

Begge hold har nu i deres nedrykningspulje ti point ned til nedrykningsstregen, mens Hobro, der egentlig gjorde det bedre i grundspillet, kun har fire point til nedrykningsstregen.

Noget, der søndag vakte stor vrede i Hobro.

- Det er en skændsel, sagde træner Thomas Thomasberg til DR søndag.